מחלף שער מזרח

מחלף שער מזרח, שבתוכו נמצא צומת הגבעה הצרפתית, הוא מחלף בצפון ירושלים, הנחשב לאחד החשובים והעמוסים בעיר. המחלף מחבר את כביש 1, כביש 60 (דרך עוזי נרקיס והמשכה בשדרות חיים בר-לב) ואת הכניסות לשכונות הגבעה הצרפתית במזרח, גבעת המבתר במערב ושועפאט בצפון.

מבנה ומיקום
המחלף בנוי משני גשרים עוקבים בתוואי כביש 60 וצמתים מרומזרים מתחתם. כיום, התנועה הרציפה היחידה במחלף מתאפשרת בתוואי כביש 60 מצפון לדרום. המחלף עובר שדרוג על ידי בניית צמד מנהרות באורך 1.4 ק"מ, אשר מתחילות לפני צומת דרך רמאללה/יגאל ידין (המוכר כצומת הגבעה הצרפתית) ומסתיימות לאחר מפגש הרחובות משה דיין/דרך מעלה אדומים, שיאפשרו תנועה רציפה בתוואי כביש 1 ממערב למזרח והפוך. צמד מנהרות נוסף באורך 0.7 ק"מ נחפר בכניסה הדרומית לכביש 21 (ירושלים) (הנמצאת מעט מערבית לצומת הגבעה הצרפתית) ומסתיימות בדרך עוזי נרקיס, כך שתתאפשר תנועה רציפה גם ממערב לצפון והפוך. בניית מערכת המנהרות צפויה להסתיים בחודש מאי 2024.

המחלף מהווה דרך עיקרית לקישור השכונות נווה יעקב ופסגת זאב למרכז העיר ולכביש 1, ובין מעלה אדומים והיישובים שסביבה לחלקים מירושלים ולמרכז הארץ ולכן סובל מעומסי תנועה גדולים בשעות העומס. הטרמפיאדה הנמצאת מתחת לגשר הצפוני היוותה בעבר יעד למספר פעולות טרור.

בסמוך למחלף הוקמה תחנת 'גבעת המבתר' כחלק מהקו האדום של הרכבת הקלה בירושלים, והדפו של הרכבת שנבנה מצפון מזרח לו. בנוסף, בשנת 2023 נחנך חניון חנה וסע ממערב למחלף.

היסטוריה
הקמת צומת הגבעה הצרפתית החלה בשנות ה-70 כאשר "דרך שועפט" (תוואי כביש 60 באזור) הוסטה והורחבה בין שועפט לשדרות לוי אשכול. זאת כחלק מכביש אורך עירוני שתוכנן במסגרת תוכנית אב ירושלים 1968, שדרות בר-לב (שבמקור נקראו "כביש 1 העירוני"). בינואר 1987, נחנך "כביש 9 העירוני" המחבר בין צומת הגבעה הצרפתית לשכונת רמות אלון (קטע כביש זה קיבל אחר כך את השם "דרך יגאל ידין").

בסוף שנות ה-80 הוחל בתכנון חלקו הצפוני של "כביש 1 העירוני", ככביש שיקשר את השכונות פסגת זאב ונווה יעקב למרכז העיר. במסגרת תוכנית זו הוחלט על הקמת "גשר הגבעה הצרפתית", גשר שיוביל את התנועה בשדרות בר-לב מעל הצומת. הקמת הגשר החלה ב-1991, אך השלמתו התעכבה במשך שנים רבות, עקב מציאת מערות קבורה בתוואי הכביש, שהובילו להפגנות ומחאות של חרדים נגד בניית הגשר והרחבת הכביש במקום. בעקבות המחאות הוסכם על שינוי בתוואי הכביש. "גשר הגבעה הצרפתית" והמשך שדרות בר-לב נפתח לתנועה באוקטובר 1998. הגשר עבר שיפוץ משמעותי בשנת 2023 לקראת הפתיחה של מנהרת שער המזרח. באותה עת גם אושר תוואי קו הרכבת הקלה במחלף, שגם קיבל את השם "מחלף שער מזרח", כחלק מתוכנית לבניית אזור תעסוקה ושכונה, בה כ-2,000 יחידות דיור, על שטח של כ-700 דונם בין הגבעה הצרפתית לפסגת זאב, בשם "שער מזרח".

בסוף 2002, נחתם הסכם הזיכיון עם חברת סיטיפס, להקמת הקו האדום של הרכבת הקלה העובר במחלף. במאי 2003, הוחלט לבנות שלוחה של הקו האדום, דרך המחלף, אל שכונת הגבעה הצרפתית. התוכנית לשלוחה זו בוטלה אחר כך. בנובמבר 2004 אושרה הקמתו של חניון חנה וסע, עבור נוסעי הרכבת הקלה, ממערב למחלף, אולם הקמתו החלה רק ב-2017, החניון נפתח באוגוסט 2023. הקו האדום נפתח לתנועת נוסעים באיחור של 5 שנים, ב־19 באוגוסט 2011.

בנובמבר 2018, אישרה הוועדה המחוזית לתכנון ולבנייה תוכנית לבניית מערך מנהרות חדשות במחלף. העבודות בשטח החלו ביולי 2019, והן צפויות להסתיים במאי 2024. התוכנית כוללת בניית ארבע מנהרות באורך כולל של כ-4.5 ק"מ. בינואר 2020, אישרה ועדת הכספים של עיריית ירושלים תקציב של 753 מיליון שקלים לפרויקט. ההיקף הכולל של הפרויקט נאמד בכמיליארד שקלים.

במהלך השנים התבצעו בצומת מספר לא מבוטל של פיגועים, בינם פיגוע בשנת 2002 בו נהרגו 7 ישראלים, פיגוע בשנת 2004 בו נהרגו שני לוחמי מג"ב וכן פיגוע בשנת 2015 בו נרצח יוחאי שרקי, בנו של הרב אורי שרקי.

קישורים חיצוניים

הערות שוליים 

שער מזרח
ירושלים: צמתים ומחלפים
מזרח ירושלים: תחבורה
שער מזרח
שועפאט
הגבעה הצרפתית